De blinkende lyskæder er fundet frem, dugen i nervøs velour er sat op på væggen, og nissetøjet er gravet op fra den bagerste del af tøjskabet. Det er begyndelsen af november, men nyhedsværterne på TV2 Nord er allerede i julestemning. For fjerde gang går de i studiet for at give deres bud på et julehit, der opsummerer året, der er gået i Nordjylland. - Det er rigtig skægt at lave. Jeg kan hverken synge eller spille skuespil, siger vært Bo Storm Madsen og griner. Kom med bag produktionen af ”Vi skal ha’ jul i år” i Musikbryggeriets Julespecial her: Vært Pia Beltoft har været en tur forbi genbrug for at finde det helt rette outfit til årets musikvideo. Hun føler, at hun er på dybt vand, når hun kaster sig ud i sang – men hun hygger sig med det. - Én ting er at stå og tale i studiet og fortælle nyheder, men det er altså noget andet at bruge sin stemme på den her måde, siger hun. - Det bliver skidegodt Det er producer Jesper Sidelmann, der sammen med Sørine Bager har skrevet sangen, som har fået titlen ”Vi skal ha’ jul i år”. Det er også Sidelmann, der står for at indspille og finpudse sangen. - Det er sjovt at skrive teksten, og det er sjovt at få det til at smelte sammen til sidst, siger Jesper Sidelmann, der holder til i musikkollektivet The Brew, som TV2 Nord følger i serien Musikbryggeriet. Selvom det enkelte gange kan knibe med at ramme den helt rigtige tone, er produceren glad. Værterne giver sig nemlig hundrede procent, og det er det vigtigste. - Vi skal nok lige file en smule på det og justere pitch her og der, men det bliver skidegodt, siger Jesper Sidelmann. - Det må være sådan her, landsholdet har det, når de indspiller sange. Hvis ikke vi havde produceren til at få det til at glide, så tror jeg, det ville være ret ynkeligt at høre på, siger vært Morten Pedholt med et smil. Julen er hellig TV2 Nords nyhedsværter holder meget af julen og alle de ting, der følger med. Der er dog lidt uenighed om, hvor tidligt julerierne må begynde. - Jeg er en stor julegris og elsker jul. Fra 1. november begynder jeg at spille julemusik derhjemme, siger vært Caroline Monin. - Jul betyder rigtig meget for mig fra det øjeblik, vi træder ind i december. Indtil da betyder det knap så meget. I december er jeg klar på risengrød, julepynt, julesalmer og julemusik, siger vært René Ryom. Har man lyst til at høre mere julemusik fra TV2 Nord, så kan man finde alle fire julesange på Spotify – eller se alle musikvideoerne her:

Opsummering:
Nyhedsværterne bevæger sig ud af deres komfortzone, når de går i musikstudiet og indspiller årets julehit fra TV2 Nord.